szám: 24060046-2-13

Cégjegyzékszám: 13-09-158001

**BESZÁMOLÓ**

**a Nagykovácsi Településüzemeltetési**

**Nonprofit Közhasznú Kft.**

**2016. évi tevékenységéről és gazdálkodásáról**

 Nagykovácsi, 2017. április hó 11. nap

. Kántor Ágnes

 ügyvezető

**Tisztelt Képviselő-testület!**

A Nagykovácsi Településüzemeltetési Nonprofit Közhasznú Kft. /továbbiakban: NATÜ/

ügyvezető igazgatójaként Önök elé terjesztem a Társaság 2016. évi tevékenységéről és gazdálkodásról készített teljes körű beszámolóját elfogadásra.

**VEZETŐI ÖSSZEFOGLALÓ**

A NATÜ egy rendezett szerződéses háttérrel, újszerű, támogatásos - elszámolásos rendszerben készítette el 2016. évre szóló Üzleti Tervét és az új szabályoknak megfelelően zárhatja a 2016. évet.

Az év elején konkrétan megfogalmazódtak az ellátandó közfeladatok és a NATÜ működésével kapcsolatos tulajdonosi elvárások.

A NATÜ feladatvégzése tekintetében „a változások éve” volt 2016. év: rendre elvégeztük előírt közfeladatainkat, lehetőségeink szerint alkalmazkodtunk a piaci kihívásokhoz, ismertebbé és elismertebbé tettük Társaságunkat a teleülésünkön és új kompenzációs, havi támogatással végezzük kötelező közszolgáltatási feladatainkat, szigorú, negyedéves elszámolással a Polgármesteri Hivatal felé.

A Társaság a Nagykovácsi Nagyközség Önkormányzata (továbbiakban: Önkormányzat) egyszemélyes közhasznú nonprofit gazdasági társasága, amely az **alapító okirata** szerint „**karbantartási és takarítási szolgáltatásokat** **nyújt az** **Önkormányzat és annak intézményei**, **valamint egyes**, az Önkormányzat tulajdonát képező, **bérbe adott ingatlanok részére**.”

2015. szeptember 30-ig a NATÜ az Önkormányzat valamennyi költségvetési szervei (a Polgármesteri Hivatal, az Óvoda, az Öregiskola, valamint a működését 2015. augusztus hónapban megkezdő Bölcsőde) részére végzett szolgáltatást. 2015. október 1-jétől ezek a tevékenységek visszakerültek az intézményekhez.

A profiltisztítást követően a közfeladatként ellátandó feladatok 2016. évre az **iskolaüzemeltetési tevékenységre** (takarítás, karbantartás, gondnoki feladatok, valamint konyha üzemeltetés, étkeztetés)és a **település üzemeltetési feladatok ellátására** (ezen belül településtisztasági, zöldfelület kezelési, temetőüzemeltetési munkák, a sportpálya és két játszótér, valamint a bérbeadott önkormányzati ingatlanok, a Felnőtt orvosi rendelő, a Fogorvosi rendelő, a Körzeti Megbízotti (KMB) iroda, a Gyermekorvosi rendelő, két lakóingatlan üzemeltetése) módosultak.

2015. december 31-ig az Önkormányzattól kapott vagyonkezelési jogosítvánnyal is rendelkezett a NATÜ, ám 2016. január 1-jétől a vagyonkezelési szerződés megszűnt és – részben ebből is adódóan – megváltozott az önkormányzati finanszírozás rendszere is. A korábbi számlás, előlegként, havi bontásban átutalt működési és feladat-ellátási költségeket 2016. évtől havi támogatásként biztosítja a NATÜ számára az Önkormányzat.

Társaságunk a 2016. évtől a közszolgáltatási feladatait az önkormányzat és a társaság között létrejött „Feladat-ellátási szerződés” alapján végzi. E szerződés alapvetően tartalmazza a NATÜ kötelező feladatait, a közterületi munkák esetében a feladatellátásba bevont területek nagyságát, azok gyakoriságát és az erre a célra átutalt önkormányzati támogatás elszámolási szabályait.

A kapott keretösszeget kizárólag a szerződésben rögzített közfeladatok elvégzésére fordíthatja a Társaság. A havonta átutalt támogatással negyedévente kell, szigorú szabályok szerint elszámolni. Eleget tettünk e szerződésbeli kötelezettségeinek – évközben rendre elszámoltunk a kapott pénzösszeggel, emellett elkészítettük a teljes évi önköltségi utókalkulációt, amelyet az előírt határidőre benyújtott Polgármester Asszony és az Önkormányzat szakmai vezetői részére.

**A 2016. ÉVI ÜZLETI TERVBEN MEGJELÖLT CÉLKITŰZÉSEINEK MEGVALÓSULÁSA AZ ÉV SORÁN:**

**Az éves Üzleti Terv alapvető céljaként az ügyvezetés azt jelölte ki, hogy növekedjen a Társaság működésének hatékonysága és biztosított legyen a gazdálkodás egyensúlya.**

* Működésünk során folyamatosan szem előtt tartottuk azt az alapvetést, hogy – a NATÜ rendelkezésére biztosított forráskeretből – az Önkormányzat felé vállalt, kötelező közszolgáltatásokat teljes mértékben és zökkenőmentesen ellássuk és a nagykovácsiak alapvetően elégedettek legyenek a település képével és a nyújtott szolgáltatásainkkal.
* Közhasznú kiemelt feladatként, biztosítottuk az Általános Iskolában folyó, zavartalan oktatáshoz szükséges üzemeltetési háttérfeltételeket. Szakképzett iskolai gondnokunk és céges karbantartónk munkájával – az előző évekhez mérten - megtakarítással üzemeltethettük az intézményt. /a villanyszerelési munkákat és kisebb-nagyobb javításokat szakembereink végzik, külső szolgáltatás igénybevétele ezért nem szükséges/.
* Bevezettük az új étkeztetési programunkat és sikeresen lecsökkentettük az évek során felhalmozott étkeztetési díjhátralékot. Az újonnan bevezetett rendszernek köszönhetően, már nem fordulhat elő, hogy a tanév időszakában hátralék keletkezzen. Kizárólag a jóval korábbi években felgyülemlett hátralék maradt meg, illetve, ebből is sikerült sokat beszednünk, a hátralékot csökkentenünk. Ezzel az Önkormányzatnál e területen meglévő kintlévőség jelentősen mérséklődött.
* Újdonság, hogy a 2016. üzleti évben a Társaság a lakosság számára is kínált szolgáltatásokat – természetesen a személyi, valamint az anyag- és eszközkapacitások függvényében – elsődlegesen a helyi lakosok igényeit figyelembe véve. Alapcélunk e területen a piaci megjelenés és a ránk irányított figyelem volt, amelynél számolnunk kellett azzal, hogy a településen magas számban végeznek „szürkén” és „feketén” zöldterületi munkát, valamint évek óta működnek e területen dolgozó vállalkozások. Ezeket is alapul véve, Társaságunk a kiszámítható, gyorsan reagáló, megfizethető árkategóriájú és számon kérhető, minden esetben garanciát vállaló „munkavállalót” testesíti meg a településen. Ezt nemcsak a számos kedvező visszajelzés igazolja, hanem az is, hogy több visszatérő ügyfelünk, megrendelőn is van.

 A lakosság egyre szívesebben és szélesebb körben vette és veszi igénybe állandó és megújuló szolgáltatásainkat, amelyeket egyrészt az új eszközbeszerzéseknek, a szakirányú munkafelvételeknek, másrészt lehetőségeink szerint aktívabb marketing- és kommunikációs tevékenységünknek, valamint megbízhatóságunknak és az erősödő munkaszervezésünknek tulajdonítunk.

* Jelentősen növeltük ismertségünket, elfogadottságunkat a településen. Az ehhez kapcsolódó legfontosabb marketing- és kommunikációs tevékenységeink az év során a következők voltak:
* a Weboldal (natu.nagykovacsi.hu) fejlesztése
* Facebook-oldal létrehozása, népszerűsítése, folyamatos kommunikáció és problémakezelés
* a közhasznú feladatvégzés és a vállalkozási ajánlatokat bemutató kampányok elindítása, lebonyolítása (pl. szórólapozás, alkalmi plakátok kihelyezése)
* NATÜ-arculat tervezése, kialakítása, egyéb marketing- és grafikai feladatok (logótervezés, szórólapok tervezése, stb.)
* a NATÜ-arculat folytatásaként a tehergépjárműveinken való logó megjelenítése, egyéb, szolgáltatásainkat hirdető reklámszöveggel.

**A 2016. ÉVI GAZDÁLKODÁS**

***A 2016. évi kompenzáció, támogatás felhasználása***

A 2016. évben hatályos Feladat-ellátási szerződés 3.2. pontja alapján, a „Szolgáltatási mellékletek”-ben meghatározott közfeladatok ellátásához az Önkormányzat a Feladat-ellátási szerződésben foglaltak szerint finanszírozott. A Közszolgáltató az év folyamán eleget tett a Szerződés II/4 pontja szerinti, negyedévenkénti tételes, a „Szolgáltatási mellékletek”-ben meghatározott, elvégzett feladatokról szóló (pénzügyi, szakmai, tartalmi) beszámolási kötelezettségének.

Társaságunk közszolgáltatáson belül és kívül eső tevékenységeket is végez, amely tevékenységekkel kapcsolatos közvetlen és közvetett kiadásokat, ráfordításokat, illetve bevételeket az alábbi témaszámokon, elkülönítetten jeleníti meg a könyvviteli nyilvántartásban, illetve a belső elszámolási bizonylatokon.

111 **Településtisztasági szolgáltatás kézi erővel**

112 **Településtisztasági szolgáltatás gépi erővel**

119 **Egyéb településtisztasági szolgáltatás**

121 **Zöldfelület karbantartás kézi erővel**

122 **Zöldfelület karbantartás gépi erővel**

128 **Önkormányzat számára egyéb szolgáltatás**

129 **Zöldfelület karbantartás Önkormányzat részére**

131 **Temető üzemeltetés**

141 **Sportpálya üzemeltetés**

151 **Játszótér üzemeltetés**

211 **Konyhaüzemeltetési feladatok**

212 **Iskolatakarítás**

213 **Iskola gondnokság, karbantartás**

311 **Bérbeadott ingatlanok gondnoki, karbantartási feladatai**

911 **Számlázott szolgáltatás lakosság részére**

912 **Számlázott szolgáltatás közületek részére**

913 **Számlázott szolgáltatás Önkormányzat részére**

**Általános költségek – az adott szolgáltatásra közvetlenül el nem számolható költségek** (pl. tűz-és munkavédelmi szolgáltatás, könyvelői, könyvvizsgálói szolgáltatás, székhelyre vonatkozó közüzemi díjak, telefon és internet szolgáltatás, stb.)

**Központi irányítás** **költségei** (központi irányításban foglalkoztatottak személyi kiadásai és járulékai, központi irányítás részére történő anyag-és készlet beszerzések, raktárkonténerek bérleti díjai, postaköltség, bankszámla kezelési kiadások, stb.)

Közvetlen költségek azok a költségek, amelyek kizárólag az adott szolgáltatás teljesítése érdekében merültek fel. A közvetett (általános) költségek és a központi irányítás költségei az adott szolgáltatáshoz közvetlenül hozzá nem rendelhető költségek, amelyek a pótlékoló kalkulációs módszer alkalmazása során meghatározott vetítési alap segítségével kerülnek felosztásra az egyes kalkulációs egységekre. A közvetett (általános) költségek felosztására az egyes igénybe vevő témákon közvetlenül elszámolt személyi juttatási kiadásokat, a központi irányítás kiadásainál pedig a szolgáltatásokra elszámolt összes közvetlen, és a központi irányítás felosztásáig átvezetett közvetett kiadások együttes összegét (szűkített önköltség) alkalmazzuk vetítési alapként.

2016. év **eredményeit** *ezer Ft-ban az alábbi táblázatban mutatjuk be:*

******

**A Társaság 2016. éves gazdálkodási, számviteli eredményeit a jelen beszámoló mellékletét képező egyszerűsített beszámoló és közhasznúsági melléklet, valamint a csatolt egyéb eredménykimutatások ismertetik.**

**II. BEVÉTELEK**

Az éves Üzleti Terv keretszámait, az új finanszírozás támogatási összegét a költségvetési lehetőségek figyelembe vételével, a hivatal szakmai vezetése állapította meg a NATÜ részére, erről – az egyeztetések során – tájékoztatta az ügyvezetést. A Társaság a 2016. évben összesen 86 259 ezer Ft támogatási keretösszegből gazdálkodhatott, amelyből a kötelezően ellátandó és a feladatellátási szerződésben rögzített közfeladatait kellett finanszíroznia.

**A megállapított keretszámok szerint 86 259 ezer Ft támogatásként került a NATÜ-höz a tulajdonos önkormányzattól, havi, egyenlő részletekben.** A támogatási keretösszeg mellett összesen **20 000 ezer Ft önkormányzati megrendelés kilátásba helyezése, valamint, 5 000 ezer Ft egyéb, más külső megrendelőktől előirányzott számlás bevétellel kalkulált a hivatal szakmai vezetése.**

A 20 Millió Ft tervezett bevételi összeget az önkormányzat azokra a potenciális megrendelésekre alapozta, amelyeket a NATÜ feladatellátási szerződésben rögzített munkákon kívül – például zöldkarbantartás, egyéb terepjavítás, - fejlesztés – elvégezhet.

Ezek a kilátásba helyezett megrendelések, munkák– értelemszerűen –tételesen, nevesítve nem kerülhettek be az Üzleti Tervbe, azokat csak a konkrét árajánlatok kérésével lehetett realizálni. Ugyanez érvényes a lakosságtól várt, potenciális megrendelésekre is.

***A teljesült számlás bevételeket az alábbi táblában mutatjuk be:***

 Ft.

|  |  |  |
| --- | --- | --- |
|   | **Üzleti tervben előirányzott számlás bevétel** | **Ténylegesen befolyt, számlázott bevételek** |
|   | Önkormányzattól | Lakosságtól és egyéb vállalkozástól | Önkormányzattól  | Lakosságtól és egyéb vállalkozástól |
| **ÉRTÉKESÍTÉS ÁRBEVÉTELE ÉS BEVÉTELEK** |  **20 000 000**  |  **5 000 000**  |  **2 392 516**  |  **3 415 678**  |
| Önkormányzat részére nyújtott számlázott szolgáltatás bevétel |   |   |  2 392 516  |  -  |
| Panaszfelvételi pont bevétele |   |   |  -  |  360 000  |
| Lakosság részére nyújtott számlázott szolgáltatás bevétele |   |   |  -  |  2 825 651  |
| Temetői szolgáltatás bevétele |   |   |  -  |  14 000  |
| Intézmények részére nyújtott számlázott szolgáltatás bevétele |   |   |  -  |  -  |
| Közvetített szolg. lakosság részére  |   |   |  -  |  17 405  |

Igyekeztünk mind az önkormányzat, mind a lakosság által kért munkákat elvállalni, de sok esetben korlátot szabott ennek a megfelelő eszköz és a szakképzett munkaerő hiánya, a viszonylag magas önköltségi ár és alapvetően a feladatellátási szerződésben rögzített közfeladati feladatellátás.

Ez utóbbi különösen a szélsőségesebb időjárások következtében a dömpingszerű munkák elvégzésénél – például kaszálás, ároktisztítás, esőzések utáni út- és ároktiszítás - jelentett problémát, hiszen a NATÜ-nek elsődlegesen a feladatellátási szerződésben rögzítetteknek megfelelően kellett – mielőbbi határidőt megjelölve – rangsorolnia az elvégzendő feladatokat.

***A közhasznú és az önként vállalt munkavégzés óraszámait az alábbi táblázatban mutatjuk be:***

|  |  |  |
| --- | --- | --- |
| **2016. év** | **Óra /fő** | **Óra/teljes állomány (22,5 fő)** |
| Éves összes munkaóra |  2 040  |  45 900  |
| **Ebből teljesített** |  **1 840**  |  **41 405**  |
| Támogatott tevékenység |  1 496  |  33 665  |
| Vállalkozási tevékenység |  344  |  7 740  |
| Szabadság |  200  |  4 500  |
|  |  |  |
| 2040/8=255 | 255 munkanap (2040 munkaóra)  |  |
| 200/8=25 | 25 nap szabadság (200 óra) |  |
|  |  |  |
| Ledolgozott napok száma/fő/év | 230 |  |
| Vállalkozási tevékenységgel töltött órák száma munkanaponként | 344/230=1,49 óra/nap |  |
| Támogatott tevékenységgel töltött órák száma munkanaponként | 1496/230= 6,51 óra /nap |  |

A munkaórák bontása látványosan tükrözi, hogy a közfeladatainkat a munkanapokon – az időjárás okozta anomáliák és nehézségek levonása nélkül – 6,51 óra alatt végeztük el. Ilyen mértékű leterheltség mellett a számlás munkáink vállalását csak a fenti munkaórákban tudtuk elvállalni. Feladat ellátási szerződésünk értelmében kizárólag a szabad kapacitásunk terhére és a közfeladataink maradéktalan ellátása után vállalkozhatunk. Ennek megfelelően **közfeladataink minőségi ellátása és időben történő elvégzése volt az év elsődleges célkitűzése számunkra. Ennek megvalósítása és egyéb bevételeink megszerzése érdekében igyekeztünk tervszerűen bevonni jelentkezőket az egyszerűsített foglalkoztatásként (alkalmi munkavállalás) a munkák elvégzésére.**

**II. KIADÁSOK**

1/a. -1/j mellékletek tevékenységenként (a közvetlenül elszámolt költségek figyelembe vételével) mutatják be a főbb költség összetevőket.

Az alábbi táblában összegezzük a Társaságunk jellegéből adódó kiemelt költségeket.



*A táblázat bemutatja, hogy a feladat ellátási szerződésben előírt területeken milyen költségekkel valósítottuk meg az ellátást:*

Az üzemanyag költségek mennyisége egyrészt a géppark növekedésének köszönhető (több autó és gép), valamint annak, hogy az előírt területek nagyságrendbeli és gyakorisági növekedése miatt nőtt a fogyasztásunk. A nedves időjárásnak köszönhetően, az előírtnál is gyakrabban kellett területeinket nyírni a kiemelt időszakban (május – október)

Karbantartási költségeink és egyéb anyagköltségeink számai mutatják a gépkarbantartások növekedett költségeit, (a vásárolt eszközök használata fokozta a költségeket), valamint a területi karbantartások és fejlesztések költségeit. A sportpálya állagjavításának anyagköltsége, nem mutatkozik meg a számokban, de a ráfordított munkában igen, hiszen a költséghatékonyság miatt a kapott anyagok kijuttatása és a gondozás saját erőből, a gondnokkal történt.

A költségek jelentős részét képezi a települési összegyűjtött hulladék, melynek számai még így sem teljesek, hiszen a számlázás eltolódása miatt, a kommunális hulladék költségeinek harmadrésze már a 2017-es évben érkezett be. A hulladék mennyisége jelentős ugrást mutat, mely köszönhető a több kihelyezett hulladékgyűjtő edénynek, és így a szemetelési szokások javulásának.

A zöldhulladék mennyiségének növekedése a megnövekedett kaszálási mennyiségből, a zöldnövényzet nagyobb fokú karbantartásából (metszések, árok kaszálások) és a kihelyezett illegális zöldhulladékok elszállításából adódik. A temető, a sportpálya, és a játszóterek zöldnövényzetének kezelése is tetemes mennyiséget eredményez.

A legnagyobb tételt a bérköltség és annak járulékai eredményezik a területeken.

**III. SZAKMAI TÁJÉKOZTATÓ A FELADATELLÁTÁSI SZERZŐDÉSBEN MEGHATÁROZOTT FŐBB TEVÉKENYSÉGEKRŐL**

**a.) Közterületek tisztántartása**

A feladatellátási szerződésben meghatározott utcák, terek, árkok, járdák jegyzéke – az előző évekhez képest – bővült, illetve pontosításra került. Ezeken kívül a NATÜ tevékenységi körébe tartoznak meghatározott közterek, parkok, játszóterek, az üzemeltetett ingatlanok előtti és egyes kijelölt járdák, önkormányzati ingatlanok. Ezek tisztántartása, takarítása, söprése, télen síkosság- és hómentesítése, az ott kihelyezett szeméttárolók ürítése, a betonelemekkel kialakított árkok tisztítása, a hírtelen lezúduló csapadék utáni sár és kőfelhordások takarítása, söprése a megjelölt útszakaszokon, az előírt gyakorisággal az Ördögárok és a nagy vízmosók takarítása, valamint –önkormányzati megrendelésre – az illegálisan lerakott szeméthalmok megszüntetése, elszállítása.

A takarítandó utcák, terek, árkok, járdák napi gyakoriságú munkák, ezen felül heti- havi és időszakos ismétlődéssel adnak feladatot a NATÜ-nek.

 Az alapfeladatokat a NATÜ Közterületi csoportja végzi 6 fővel. E feladatok megnövekedett teljesítménykövetelményt jelentenek a Társaság számára, amit eredményesen csak akkor tud teljesíteni, ha a jelenlegi, alapvetően kézierővel történő takarítás, télen a hókotrás és síkosságmentesítés gépesítése átfogóan megoldódik. A feladatellátás további gépesítése a gyorsabb és hatékonyabb munkavégzéshez elengedhetetlen. Ezért az Önkormányzat beszerzett egy nagykapacitású, de még nem a nagygép-kategóriába tartozó Ridert, amely a fűnyíráson kívül utak, járdák söprésére és takarítására, télen pedig hókotrásra is alkalmas. Valamint üzembe állítottunk egy újabb, billenőplatóval ellátott kisteher-autót, így csapatunk egy időben több helyszínen is fel tud vonulni a jelenleg rendelkezésre álló gépekkel, eszközökkel, amelyekkel az anyagmozgatás is sokkal hatékonyabb. A kisebb értékű beszerzések, így például: fűkaszák, kismotoros vágóeszközök, hegesztő, létrák és egy nagynyomású mosó, amellyel a nagyobb térburkolatos tereket is hatékonyabban tudjuk takarítani. Ezek a beszerzések hosszú távon spórolást is jelentenek, hiszen korábban többször szorultunk rá arra, hogy gépek bérlésével lássunk el bizonyos feladatainkat. Ugyanakkor az eszközpark bővítésének eredménye az is, hogy a tevékenységi köreinket gyarapíthattuk, melynek következtében nagyobb méretű fák, növények metszésére, hidak, korlátok, csatornák javítására is vállalkozhatunk.

*A településtisztasági tevékenység kiadása 2016.-ban: 11.205.837 Ft*

**b.) Közterek, parkok és egyéb zöldfelületek karbantartása**

Ezek közé a feladatok közé tartozik idényjellegűen, a kijelölt közterek locsolása, a virágágyások, a parkok, a játszóterek, a virágtartók, meghatározott közterületi fák karbantartása, az önkormányzati területek kaszálása a szükséges gyakorisággal, valamint a közterületi, a nem magántulajdonú lakóingatlanokhoz tartozó fák és a balesetveszélyesnek ítélt fák karbantartása.

A feladatot a Közterületi csoport dolgozói végzik, jórészt kézierős munkavégzéssel. E tevékenységet nagymértékben befolyásolják az aktuális időjárási helyzetek, illetve azok negatív következményei (a közlekedést akadályozó növények, a veszélyes faágak eltávolítása stb), ezért a munkavégzés szervezése különös odafigyelést, lehetőség szerinti gyors, rugalmas reagálást igénylő feladat.

A 2016. évben különösen esősek voltak a tavaszi és a nyári hónapok. A sok esetben szélsőséges időjárás még komolyabb munkaszervezést és az addigiaknál gyorsabb reagálást igényeltek az esős napokat követő munkanapokban. Az újonnan beszerzett vágóeszközök segítségével a hirtelen elvégzendő munkákat gyorsabban és hatékonyabban végezhettük el, ám az is kiderült, hogy szükség van további kisgépek, -berendezések beszerzésére is.

A 2016. évtől különös gondot fordítunk meglévő gépeink, eszközeink karbantartására. A túlzott igénybevételtől napi-heti gyakorisággal tartatják rendben dolgozóink az általuk használt munkaeszközöket, gépeket. Ennek során saját karbantartónk – hozzáértő dolgozók bevonásával – rendszeresen ellenőrzi, és szükség szerint javítja is azokat. Külső szolgáltatókat csak akkor veszünk igénybe, ha olyan komolyabb meghibásodást tapasztalunk. Ez utóbbi jellemzően április hónaptól – különösen július, augusztus, szeptember hónapokban – októberig, rendszeres és nagyobb összegű kiadást jelentett a cégnek.

A gépek kezelése és megfelelő használata szigorú munkavédelmi szabályok betartását igényli és jó együttműködést a munkában, hiszen dolgozóink csak párban dolgozhatnak a maximális munkabiztonság megtartása érdekében. Erre nagy hangsúly fektettünk, visszatérőek a munkavédelmi előírások betartására való felhívás, valamint azok számonkérése.

*A zöldfelület kezelés tevékenység kiadása 2016.-ban: 9.434.019 Ft*

**c.) Köztemető üzemeltetése, kegyeleti szolgáltatások**

Az egy hektár 7881 m2 területű ingatlanon elhelyezkedő Nagykovácsi Köztemetőt „kegyeleti közszolgáltatási szerződés” keretében üzemelteti a NATÜ. A beszámolási évben kiemelt célunk volt, hogy a szolgáltatások igénybevétele zökkenőmentesen, szakszerűen történjen egy rendezett, igényesen karbantartott zöldkörnyezetben. Az Önkormányzati finanszírozású ravatalozó-fejlesztéshez kapcsolódó temetőrendezés munkálataiba a Társaság igény szerint, külön megbízás alapján be tudott kapcsolódni.

Átszerveztük a temetői karbantartást és a temetőgondnok feladatainak újra tervezésével, valamint szakszerű külső segítséggel, az eddigieknél látványosabban, a lakosság megelégedésére végzi üzemeltetési feladatait a területen.

Az év folyamán – különösen ősszel – megtisztítottuk a temetőt az évek óta összegyűjtögetett, töredezett, használaton kívüli sírkövektől, valamint az elszáradt, elburjánzott bokroktól, sövényektől. A sportpálya felőli kerítés környékét és a nehezen megközelíthető sírok melletti területeket, kisutakat megtisztítottuk a benőtt cserjéktől és a rájuk nyúló fagallyaktól. A levágott gallyak és bokrok komposztként való elhelyezési, elszállítási költsége – saját, önkormányzati komposztáló-rendszer híján – komoly kiadást jelentett a NATÜ-nek.

Az évek óta gondozatlan sírokat is megtisztítottuk, rendbe tettük, különös tekintettel: mindenszentek idejére.

Elkészítettük a digitális temetőkönyvet. Az adatok a 2014. évig visszamenőleg hiányosak, főképpen a sírhely feletti rendelkezésre jogosultak adatainak a hiánya állapítható meg, ezért nincs meg a temetkezési helyek esetleges megszüntetéséhez kapcsolódó értesítési hely és személy adata. A korábbi szolgáltatók segítségét kérve évekre visszamenőleg számlák alapján lett pótolva az információ. Az adatok pontosítása, kiegészítése a helyi lakosok bevonásával elindult a helyi nyugdíjasok és a Polgármesteri Hivatalból Fábos Éva segítségével. Az adatok korrigálása és feltöltése folyamatos.

Megállapítottuk, hogy több száz sírhely időbeli újra váltása nem történt meg az évek folyamán, így a tulajdonos Önkormányzat komoly bevételtől esett el. A legnagyobb gond az, hogy folyamatosan csökkent a sírhelyek száma és az újra váltás hiánya miatt a sírok megszüntetése sem indult meg.

A fenti állapotok javítására a múlt évben megkezdtük a sírfelszámolásokhoz szükséges intézkedéseket: A temetői nyilvántartás alapján elkészítettük a lejárt és évek óta nem újra váltott temetkezési helyekről a listát fotókkal. A temetőgondnok ez év első hónapjaiban ismét kihelyezte a sírcímkéket a sírmegváltás hiányáról a gondnoki elérhetőséggel. Hirdetmény került kihelyezésre több alkalommal is „Sírmegváltási felhívás” címén a temetői hirdetőfalra, a Tájolóba és Facebookra. A temetkezési helyek hatékonyabb felhasználása érdekében kiválasztásra került 50 db meg nem váltott temetkezési hely az esetleges megszüntetésre. A jelen beszámoló benyújtásával egyidejűleg kezdeményezzük a Hivatalnál az esetleges sírmegszüntetési javaslatainkat és terveket, amelynek végső döntését a Képviselő-testület, mint tulajdonos hivatott meghozni.

*A temető üzemeltetési tevékenység kiadása 2016.-ban: 5.175.639 Ft*

**d.) Játszóterek üzemeltetése**

A minőségbiztosítási követelményeknek is megfelelően és természetesen a baleset-megelőzés érdekében, a karbantartási feladatokat heti egy alkalommal, illetve szükség szerint végezzük. A feladatot a NATÜ települési karbantartója végzi. A növényzet karbantartása ezeken a helyszíneken is folyamatos és heti gyakoriságú feladatot jelent a közterületi csapatunknak.

A játszóterek üzemeltetése során a tervezettnél nagyobb összeget kellett a karbantartásra fordítanunk, mert a rongálások miatt rendszeresen kell főleg a kerítést, a játszóeszközöket, a locsolórendszert javítani, javíttatni. További költségeket jelent itt a zöldhulladék keletkezése, hiszen az előző évekhez képest, tavaly legalább 10 alkalommal többször kellett nyírni, metszeni a zöldterületet, mint az előző években, ebből tetemes mennyiségű zöldhulladék elszállítási költség keletkezett a múlt évben.

A játszóeszközök ellenőrzése és karbantartása kiemelt feladat, akárcsak a szülőkkel való kapcsolattartás, akik visszajelzéseikkel, bejelentéseikkel elősegítik, hogy karbantartó munkánkat mielőbb elvégezhessük. Karbantartónk ezért is kezeli figyelemmel a lakossági bejelentéseket.

*A játszótér üzemeltetési tevékenység kiadása 2016.-ban: 1.985.097 Ft*

**e.) Sportpálya üzemeltetése**

Gondnok biztosításával végzett összetett tevékenység, amely a terület és a hozzá tartozó konténeröltözők takarításából, szükség szerinti javításából, rendszeres gyepkarbantartásból és a pályarend, a házirend kötelező betartatásából áll. Az összes feladatot a NATÜ települési karbantartója látja el. A sportpályát használókkal a NATÜ irodájában történik a szerződéskötés, valamint a sportpálya igénybevételével kapcsolatos egyeztetések.

Az üzemeltetés szorosan együttműködik és egyeztet a sportegyesületekkel és szükség szerint segítjük egymás munkáját. Ennek köszönhetően tavaly – a megelőző évhez képest – több sporteseményt sikerült megrendezni, mint az előző években.

A pálya karbantartása, és egyéb technikai jellegű feladatok (pl. a pályakeretek vonalazása), sűrűbben és hosszabb időben foglalja le a karbantartót, de folyamatosan és szakszerűen végzett munka nyomán az egyesületek és a lakók elégedettsége érezhetően pozitívabb volt, ami többféle dicséretben is megnyilvánult.

Megemlítjük, hogy az Magyar Labdarúgó Szövetség a nyáron megtartott, helyi pályabejárását, ellenőrzését követően nagy elismeréssel vette jegyzőkönyvbe, hogy a füvespálya a korábbi évek rendezetlensége után és más vidéki pályákhoz képest, is átlagon felüli módon karbantartott.

E minőségi szint megtartása érdekében, elengedhetetlenné vált a füves pálya kiterjedtebb karbantartása, így például gyepgombátlanítás, többszöri –lyuggatás/szellőztetés, homokszórás, gyommentesítés. Ennek költségei megemelték a felhasználást.

*A sportpálya üzemeltetési tevékenység kiadása 2016.-ban: 1.509.207*

**f.) Bérlemények üzemeltetése**

E területen a múlt év során az alábbi feladatokat végeztük el, szintén gyakoribb és nagyobb odafigyeléssel az eddigi évekhez viszonyítva. Ezek: a felnőtt orvosi és fogorvosi rendelő, a gyermekorvosi rendelő, a KMB-iroda és két bérbe adott lakóingatlan elektromos, víz- és csatorna, fűtés, használati melegvíz, tűz- és behatolás-védelmi rendszerének, valamint a nyílászárók heti szintű ellenőrzése, épület-karbantartás, a központi berendezések állandó üzemképes állapotának ellenőrzése, a fűtési rendszer karbantartása.

 A feladatot a NATÜ települési karbantartója látja el. A heti megjelenés, a közüzemi órák rögzítése biztosítja a folyamatos, zökkenőmentes működést és a hibák korai észlelését, szükség szerinti kijavítását. A zöldterületi karbantartást a köztisztasági dolgozóink végzik, a szerződés szerinti gyakorisággal. A KMB-iroda helyiségeinek takarítását is az egyik NATÜ takarítónk végzi.

 Megtörtént a felnőtt orvosi rendelő, valamint a fogorvosi rendelő és a KMB-irodák tisztasági festése a II. félévben (július).

Kapcsolatunk a bérlőkkel – orvosok, egészségügyi dolgozók, KMB- és közterületi alkalmazottak – napi szintű és munkaszervezésünknek köszönhetően jóval elégedettebbek munkánkkal, az előző évekhez viszonyítva.

*Az önkormányzati ingatlanok üzemeltetési tevékenységének kiadásai 2016.-ban: 1.425.803 Ft*

**g. Iskolaüzemeltetés**

Az intézményüzemeltetéséhez tartoznak a tálalókonyha üzemeltetése; az étkeztetés lebonyolítása, az étkeztetési rendszer működtetése, az épülettakarítási munkálatok; a gondnoki, karbantartói feladatok.

A feladatot 5 fő konyhai kisegítő, (1 fő részmunkaidő), 2 fő gondnok, 4 fő délutános takarító látta el. A karbantartási munkákat a NATÜ karbantartója végezte, előirányozva, illetve sürgősségi jelleggel. Célunk az üzemeltetési feladatok (takarítás, gondnokság, konyhaüzemeltetés) folyamatos és zökkenőmentes ellátása volt, szakszerű és lehetőség szerinti, gyors reagálás a műszaki problémákra, a használatból eredő vagy a károkozás miatti működési zavarokra.

Az étkezés minél zavartalanabb lebonyolításához, illetve a térítési díjak beszedéséhez új, számítógépes szoftver bevezetésére került sor. Az új program és rendszer működtetése komoly feladat a konyhai dolgozók, az étkezési díjak beszedésével megbízott személy, valamint a NATÜ központi irányítás munkatársai részére. A múlt évi bevezetését követően, a kiterjedtebb alkalmazása hosszabb folyamatot igényel. A korábbi évek negatív tapasztalataiból okulva, a folyamatos kommunikáció a szülőkkel kiemelt feladat ezen a téren.

Az új rendszernek sikerült leredukálni a kintlévőségeket kizárólag a már nem az intézményben tanuló, volt diákok tartozására. Az iratanyaggal és a tartozókkal történő elszámolás a jelen beszámoló készítésével egyidőben folyik a Polgármesteri Hivatalban.

*A iskola üzemeltetési tevékenység kiadása 2016.-ban: 35.059.591 Ft*

**h. Egyéb feladatok**

Az „egyéb feladatok” többnyire a helyi hivatali és a lakosságot érintő, ünnepi és kulturális rendezvények műszaki-technikai feltételeinek biztosítására, működtetésére irányulnak, illetve az önkormányzat részére egyéb feladatok ellátására, amelyekre havi átlagban 10 órát biztosítunk.

* Nárcisz ünnepek tavasszal, ősszel
* Te Szedd szemétszedési program
* Iskolai nagy sportágválasztó
* Elektronikai és zöldhulladékgyűjtési akciók
* Gyermekek fáinak ültetése

**III. LAKOSSÁGNAK NYÚJTOTT SZOLGÁLTATÁSOK**

A lakossági szolgáltatások körébe nemcsak a jelenleg kínált, a „szabad kapacitások” lekötését biztosító, jellemzően fűnyíráson, gallyazáson és hasonló „zöldmunkákon” alapuló tevékenységet soroljuk, hanem újabb szolgáltatásként például a járdák, az autóbeállók kialakítására, karbantartására és – egyelőre kisebb – földmunkákra is vállalkozott a NATÜ.

Az elmúlt év tapasztalatai azt mutatják, hogy a lakosságnak tetszik a NATÜ által kínált szolgáltatások bővülése és az első jó tapasztalatok után, egyre több és szélesebb körű munkákra kértek, kérnek fel bennünket. Igénylik a lakók, hogy egy olyan hátterű csapat végezze el a munkát, amelyik nemcsak összeszokott, hanem leigazolható, esetleges panasz esetén van kihez fordulni. A kezdeti nehézségeken túl, mára szervezettebben látjuk el a lakosságtól kapott megbízásokat.

Tavasztól-őszig a fűnyírás, a gallyazás, télen a hókotrás és síkosság-mentesítés terén jelentkező lakossági igények felmérése, felkeltése és kielégítése érdekében, a célzott „lakossági kampányok” indítása nemcsak bevételi többletet jelenthet a NATÜ részére, hanem hozzájárul a rendezettebb településképhez is. A bevételek nagymértékben korrigálták a NATÜ időszaki likvid problémáit is.

**IV. FOGLALKOZTATÁSI - BÉRGAZDÁLKODÁSI ÉS HUMÁNPOLITIKAI TÁJÉKOZTATÓ**

A NATÜ 2016-ban összesen 23 főt foglalkoztatott: 4 fő szellemi dolgozót és 19 fő fizikai dolgozót. A fizikai dolgozók közül 5 fő konyhai dolgozó (1 fő részmunkaidős), 4 fő takarító, 3 fő gondnok, (2 fő az iskolában és 1 fő a temetőben) 1 fő karbantartó osztott munkakörben, 6 fő közterületi (köztisztasági és zöldfelületi dolgozó, ebből 1 fő kertész) dolgozó.



A 2016-os üzleti terv elsődlegesen a közterületi részen látta fontosnak a létszámbővítést. Az egyéb területeken az ügyvezetés racionalizálta a munkavégzést, illetve minőségi cserékkel oldotta meg az ellátás javítását és a megfelelő költséghatékonyság elérését. A fenti táblázatban is látható, hogy mindezeket az óraszámok változtatásával és osztott munkakör bevezetésével értük el.

A központi irányítás létszámában változás nem történt, a pénzügyi területen minőségi váltást hajtottunk végre, valamint a részmunkaidős dolgozók teljes időben foglalkoztatásával tudtuk a feladatmennyiséget létszámnövekedés nélkül kompenzálni. Ezen a területen a dokumentációs feladatok gyarapodása, a szervezési és irányítási munkák növekedése, a vállalkozási tevékenység beindítása jelenti a fő feladatokat, valamint a humánpolitikai dokumentáció. A jövőbeni feladat ellátáshoz a jelenlegi létszám a teljes munkaidős létszámmal megfelelőnek látszik.

Márciustól a közterületi idényjellegű munkák megnövekedésével párhuzamosan, megkezdtük a létszámfejlesztést. A folyamatos hirdetések ellenére kezdetben nehezen találtunk stabil, megbízhatónak és szakmailag megfelelőnek tekinthető munkaerőt. Ez a NATÜ alaptevékenységét meghatározó munka fizikai jellegének és a rendszertelenségnek is tulajdonítható. A bérrendezéseknek és a jövedelemjavító intézkedéseknek köszönhetően a kereseti lehetőség már kevésbé volt visszatartó erő. A tervezett közterületi 6 főt, stabilan nem tudtuk foglalkoztatni.

Az létszámhiányra megoldást az Egyszerűsített Foglalkoztatás jelentett, amit korábban leginkább a helyettesítések esetén alkalmaztunk, de kiváló lehetőségnek mutatkozott a hullámzó feladatjelleg és -mennyiség megoldására is. Sikerült kialakítanunk egy olyan háttér-csapatot, melynek tagjaiból a kritikusabb időszakokban „meríthetünk”. Az összetétel lehetővé teszi, hogy a feladathoz rendeljük az embert szakképesítéstől függően és az alkalmi munkavégzést is jobban lehet ezzel kompenzálni, minimális járulékkal, előre kalkulálhatóan.



 A stabil csapat kialakítása mégis elsődleges, ami a jó és a folyamatos feladatellátáshoz szükséges. A 2016. évben több cserével és átszervezéssel sikerült egy olyan közterületi kollektíva munkába állítását biztosítani, amely együttműködő, rugalmas, és kompetenciák tekintetében sokféle.

A feladat-ellátásról, illetve azok elvégzéséről szóló statisztikák készítése a háttérmunka fő feladata, melynek alapja a dolgozók által vezetett munkalapok rendszere, az önkormányzati és a lakossági visszajelzések, valamint a dolgozói mérések. Ugyanakkor ezek a mérések adják az alapját a jövőbeni szakmai továbbképzési rendszer kialakítására, amellyel a dolgozóinkat fejleszthetjük az újabb gépek, eszközök megfelelő és biztonságos használatára, ami ahhoz is hozzájárul, hogy a szakipari munkájukat hatékonyabban lássák el, valamint elősegíti a NATÜ -ről a lakosság körében a mostanra kialakított kedvező kép, imázs megerősítését, javítását.

A 2016-os év elején a munkaerő toborzása nagy problémát jelentett. A folyamatos – lehetőségeinkhez képest megjelentetett – álláshirdetések ellenére sem tudtuk sokszor a hiányzó fizikai munkaerőt pótolni, vagy legalább helyettesíteni. Az év közben azonban – egyrészt a korábbinál kedvezőbb jövedelemszerzési lehetőségnek, másrészt a marketing akcióink kedvező hatásának köszönhetően – kiegyensúlyozottabbá vált az időszakos foglalkoztatás.

A tendencia tehát megfordulni látszik, ami a folyamatosan javuló belső és külső kommunikációnak, a NATÜ-ről alkotott kedvező kép erősödésének is tulajdonítható. Ám a munkatársak jövedelemszerzési lehetőségének fejlesztése, ennek részeként az alapbér emelése, a cafeteria-rendszer bevezetése, valamint az átlagnál jobb, hatékonyabb teljesítményt nyújtók jutalmazásának lehetősége s nem utolsó sorban a javuló munkahelyi feltételek, munkaköri környezet kialakítása biztosabb jövőképet teremtett valamennyi NATÜ- s dolgozó számára.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **V. ÖNKORMÁNYZATI FEJLESZTÉSEK, BESZERZÉSE**A 2016. évi Üzleti Tervben, a Támogatási összegen kívül az Önkormányzat 8.525.ezer külön fejlesztési lehetőséget irányzott elő eszköz beszerzésekre. Ennek megfelelően az alábbi eszközök beszerzésére került sor az év folyamán:

|  |
| --- |
| **2016. évi eszköz beszerzések Önkormányzat** |
| **Sorszám** | **Megnevezés** | **Vásárlás dátuma** | **Mennyiség** | **Bruttó ár** |
| **1** | **Husqvarna 316T AWD Rider és Combi vágóasztal együtt** |  **2016.04.14** | **1** |  **2 199 900 Ft**  |
| **2** | **McCullogh MFT44-100 kultivátor (rotakapa)** |  **2016.04.14** | **1** |  **103 410 Ft**  |
| **3** | **Stihl HT KM magassági ágvágó adapter** | **2016.04.14** | **1** |  **53 900 Ft**  |
| **4** | **Védcső hosszabbító** | **2016.04.14** | **1** |  **35 730 Ft**  |
| **5** | **Stihl HL KM magassági sövényvágó adapter** | **2016.04.14** | **1** |  **80 900 Ft**  |
| **6** | **Stihl MS 193 T egykezes motoros láncfűrész** | **2016.04.15** | **1** |  **119 900 Ft**  |
| **7** | **Forgókefe** | **2016.04.20** | **1** |  **556 640 Ft**  |
| **8** | **Hótolólap** | **2016.04.20** | **1** |  **218 495 Ft**  |
| **9** | **Stihl KM 130R kombi rendszer meghajtó motor** | **2016.04.15** | **1** |  **143 900 Ft**  |
| **10** | **G21 többfunkciós létra** | **2016.05.19** | 1 |  **26 690 Ft**  |
| **11** | **Einhell hegesztő inverter** | **2016.05.19** | 1 |  **67 900 Ft**  |
| **12** | **Venbos létra** | **2016.05.19** | 1 |  **24 990 Ft**  |
| **13** | **Karcher magasnyomású mosó** | **2016.05.19** | 1 |  **169 989 Ft**  |
| **14** | **Stihl benzines fűkasza** | **2016.06.01** | 1 |  **229 900 Ft**  |
| **15** | **Stihl benzines fűkasza** | **2016.06.01** | 1 |  **229 900 Ft**  |
| **16** | **Makita sarokcsiszoló** | **2016.06.01** | 1 |  **37 900 Ft**  |
| **17** | **Orit 3300 TS térkő roppantó** | **2016.06.01** | 1 |  **79 700 Ft**  |
| **18** | **RENAULT Master**  | **2016.05.25** |   |  **3 416 300 Ft**  |
| **19** | **Stihl permetező SR 200** | **2016.09.06** | **1** | **139 900 Ft** |
| **20** | **Opel Corsa Combo** | **2016.08.29** | **1** | **290 000 Ft** |
| **21** | **McCulloch GBV 345 lombfújó** | **2016.09.06** | **3** |  **153 260 Ft**  |
|   | **Felhasznált összeg összesen:** |  |   |  **8 379 204 Ft**  |
|   |   |   |   |   |
|   | **Felhasználható összeg:** |  |  |  **8 525 000 Ft**  |
|   |   |   |   |   |
|   | **Fennmaradó összeg**  |  |   |  **145 796 Ft**  |

A beszerzett eszközök növelték a munka hatékonyságát és hozzájárultak ahhoz, hogy az előző évek szegényes és elkopott gépparkjával szemben egy újszerű, a közfeladat végzéshez igazodó eszköztárral végezheti a munkáját a Társaság. Az eszközök üzemeltetése és karbantartása viszont felelősséggel és komoly anyagi ráfordítással jár. Ezzel számolnunk kellett a beszerzések idején és a jövő tevékenységek során is. Ezek a költségek nagymértékben megjelennek a működés során. Elmondható, hogy a jövőben a beszerzéseket folytatni szükséges a takarítási, zöldkarbantartási feladatok szakszerű és gyors ellátása érdekében. Nagykovácsi, 2017. április 11. Tisztelettel: |  |  |  |  |  |
|  Kántor Ágnes  ügyvezető  |  |  |  |  |  |